Huaweis danske pr-chef stopper – kan ikke længere forsvare virksomheden

Tommy Zwicky har opsagt sin stilling som kommunikationschef hos Huawei. Det fortæller han i et tweet. Opsigelsen er, ifølge Berlingske Tidende, en direkte konsekvens af afsløringer om, at Huawei har testet en teknologi til ansigtsgenkendelse, der skulle bruges til at udpege uighurer, Kinas undertrykte etniske mindretal.

Afsløringerne blev bragt i avisen The Washington Post for en uge siden og har vakt røre på internettet.

I et tweet, der siden er blevet slettet, spurgte DR-journalisten Henrik Moltke hvordan Tommy Zwicky kunne forklare artiklens påstande, hvortil Zwicky svarede “Det kan jeg ikke. Derfor har jeg opsagt min stilling”. Det fortæller Henrik Moltke selv i et tweet:

I politely asked Huawei’s Vice President of Communications how he’d explain the reports on Huawei developing facial recognition that would trigger ‘Uighur alarms’ in Xinjiang. “I can’t, which I why I have resigned” he just responded. https://t.co/ZzEwHGKtjH
— Henrik Moltke (@moltke) December 14, 2020

Tommy Zwicky meddelte igår selv sin opsigelse på Twitter:

I dag siger jeg op som kommunikationschef hos Huawei.
Fremtidige henvendelser kan ske til zwickytommy@gmail.com
— Tommy Zwicky (@TommyZwicky) December 15, 2020

Zwicky har været ansat som kommunikationschef for Huawei i omkring et halvt år og nåede blandt andet at producere en række lærings-videoer til børn under titlen Tech med Tommy, hvor der med udgangspunkt i Huaweis produkter blev fortalt om teknologi i børnehøjde.

En serie af videoer, som Venstre-politikeren Michael Aastrup Jensen, uden held, forsøgte at få stoppet.

Huaweis danske pr-chef stopper – kan ikke længere forsvare virksomheden